text: Legoland åbner i sne
  23 marts 2013 kl. 15.54
  Man ved sommeren er på vej når solen skinner og Legoland åbner. Men når temperaturen er under frysepunktet og sneen ligger rundt omkring i parken - så er det svært at få øje på sommeren.
  Alligevel var en stor gruppe gæster mødt frem til den traditionsrige åbning af porten. For selvom åbningsdagen er usædvanlig, så skræmmer kulden ikke hardcore Legoland-fans.
  Da Legoland åbnede for sæsonen i 2011 var der 20 grader og forår, men i dag er historien en anden. Kanoerne er lukkede, og flere af forlystelserne fryser for meget til at blive brugt på åbningsdagen. Blandt andet Dragen og - ironisk nok - rutschebanen Polar X-plorer, der ikke kan køre i frostgraderne.
  Selv i miniland gav vejret problemer. I Nyhavn var der kold servering efter havnen var blevet tørlagt - og bagagepersonalet i Billund Lufthavn måtte kæmpe mod snemasserne.
  Som plaster på såret over de manglende forlystelser - er der halv pris på entréen søndag og mandag.
  